Document ID: 31997R0196

Komisijos reglamentas (EB) Nr. 196/97
1997 m. sausio 31 d.
nustatantis išsamias Tarybos reglamento (EB) Nr. 2184/96 dėl ryžių, kurių kilmės šalis yra Egiptas, importo iš Egipto į Bendriją taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2184/96 dėl ryžių, kurių kilmės šalis yra Egiptas, importo iš Egipto į Bendriją [1], ir ypač į jo 2 straipsnį,
atsižvelgdama į 1995 m. gruodžio 22 d. Tarybos reglamentą (EB) Nr. 3072/95 dėl bendro ryžių rinkos organizavimo [2], ir ypač į jo 11 straipsnį,
kadangi Reglamente (EB) Nr. 2184/96 yra numatyta, kad pagal Reglamento (EB) Nr. 3072/95 11 straipsnį apskaičiuoti muito mokesčiai turi būti sumažinti 25 % nustatyto metinio 32000 tonų kiekio ribose; kadangi į šį kiekį įeina visų rūšių ryžiai, nepriklausomai nuo jų perdirbimo stadijos; kadangi dėl šios priežasties yra būtina numatyti kvotą ir tam tikras jos valdymo taisykles;
kadangi, siekiant garantuoti tinkamą minėtų priemonių administravimą, reikia parengti specialias paraiškų pateikimo ir licencijų išdavimo taisykles; kadangi tokios taisyklės arba papildys arba nukryps nuo Komisijos reglamento (EEB) Nr. 3719/88 [3], su paskutiniais pakeitimais, padarytais Reglamentu (EB) Nr. 2402/96 [4], nuostatų;
kadangi Tarybai patvirtinus Reglamentą (EB) Nr. 2184/96, 1973 m. spalio 30 d. Komisijos reglamentas (EEB) Nr. 2412/73 dėl išsamių Tarybos reglamento Nr. 2412/73 dėl ryžių importo iš Egipto Arabų Respublikos [5], su paskutiniais pakeitimais, padarytais Reglamentu (EB) Nr. 1373/96 [6], taikymo taisyklių, turi būti panaikintas;
kadangi Javų vadybos komitetas per pirmininko nustatytą laikotarpį savo nuomonės nepareiškė,
PRIĖMĖ ŠĮ REGLAMENTĄ:
1 straipsnis
32 tonų ryžių (KN kodas 1006), kurių kilmės šalis yra Egiptas ir iš jo atgabenamų, kvota prekybiniams metams, kuriai muitų mokesčiai, apskaičiuojami remiantis Reglamento (EB) Nr. 3072/95 11 straipsniu, sumažinami 25 %, pradedama skaičiuoti remiantis šio reglamento nuostatomis.
2 straipsnis
1. Paraiškos dėl importo licencijų gali būti pateiktos ne mažesniems kaip 100 tonų ir ne didesniems kaip 1000 tonų ryžių kiekiams.
2. Kartu su paraiškomis dėl importo licencijų reikia pateikti:
- įrodymą, patvirtinantį, kad pareiškėjas yra fizinis arba juridinis asmuo, kuris vykdė komercinę veiklą ryžių sektoriuje ne mažiau kaip dvylika mėnesių, ir yra registruotas valstybėje narėje, kurioje buvo pateikta paraiška,
- įrodymą, patvirtinantį, kad atitinkamos valstybės narės kompetentingai institucijai buvo sumokėtas 5 ekiu už toną užstatas, garantuojantis pareiškėjo sąžiningumą.
3 straipsnis
1. Paraiškos dėl licencijų ir importo licencijos turi atitikti žemiau išvardintas sąlygas, nurodant jose žemiau pateiktą informaciją:
a) 7 ir 8 skiltyse įrašomas žodis "Egiptas", o žodis "taip" pažymimas kryžiuku;
b) 24 skiltyje įrašoma:
- Derecho de aduana reducido de 25 % [Reglamento (CE) no 196/97]
- Told nedsat med 25 % (Forordning (EF) Nr. 196/97)
- Um 25 % ermäßigter Zollsatz (Verordnung (EG) Nr. 196/97)
- Δασμός μειωμένος κατά 25 % [Κανονισμός (ΕΚ) αριθ. 196/97]
- Reduced duty by 25 % (Regulation (EB) Nr. 196/97)
- Droit réduit de 25 % [Règlement (CE) no 196/97]
- Dazio ridotto del 25 % [Regolamento (CE) Nr. 196/97]
- Douanerecht verminderd met 25 % (Verordening (EG) Nr. 196/97)
- Direito reduzido em 25 % [Regulamento (CE) no 196/97]
- Tulli, jota on alennettu 25 % (Asetus (EY) N:o 196/97)
- Tullsatsen nedsatt med 25 % (Förordning (EG) Nr. 196/97);
c) nepaisant Reglamento (EEB) Nr. 3719/88 8 straipsnio 4 dalies, į laisvą apyvartą išleistas kiekis negali viršyti licencijų 17 ir 18 skiltyse nurodyto kiekio. Licencijų 19 skiltyje atitinkamai turi būti įrašytas skaitmuo "0";
d) nepaisant Reglamento (EEB) Nr. 3719/88 9 straipsnio, importo licencijų suteikiamos teisės negali būti perduotos.
2. Nepaisant Komisijos reglamento (EB) Nr. 1162/95 [7] 10 straipsnio, už licencijas mokamas užstatas sudaro 25 % muito mokesčio, apskaičiuojamo pagal Reglamento (EB) Nr. 3072/95 11 straipsnį, kuris taikomas paraiškos pateikimo dieną.
3. Pagal 1 straipsnį sumažintas muito mokestis taikomas, jeigu išleidimo į laisvą apyvartą metu yra pateikiamas gabenimo dokumentas ir EUR.1 judėjimo sertifikatas, išduotas Egipte atitinkamai prekių partijai, kaip numatyta bendradarbiavimo sutarties 2 Protokolo nuostatose.
4 straipsnis
1. Paraiškų dėl licencijų pateikimo dieną valstybės narės teleksu arba faksu informuoja Komisijos departamentus apie kiekius pagal Kombinuotosios prekių nomenklatūros kodus, kuriems buvo pateiktos paraiškos dėl importo licencijų, taip pat pareiškėjų pavardes (pavadinimus) ir adresus.
2. Importo licencijos išduodamos 11-tą darbo dieną po paraiškų pateikimo dienos, jeigu nurodytas kiekis yra mažesnis už 1 straipsnyje nurodytą kiekį.
Nepaisant Reglamento (EB) Nr. 1162/95 6 straipsnio 1 dalies, importo licencijų galiojimo terminas baigiasi sekančio mėnesio pabaigoje po licencijos išdavimo mėnesio, kaip numatyta Reglamento (EEB) Nr. 3719/88 21 straipsnio 1 dalyje.
3. Tą dieną, kai pateiktose paraiškose nurodyti kiekiai viršija 1 straipsnyje nurodytą kiekį, Komisija nustato vienodą sumą, kuria turi būti sumažinti paraiškose nurodyti kiekiai ir apie savo priimtą sprendimą praneša valstybėms narėms per 10 darbo dienų po paraiškų pateikimo dienos.
4. Jeigu kiekis, kuriam išduota importo licencija, yra mažesnis už paraiškoje nurodytą kiekį, tuomet 3 straipsnio 2 dalyje nurodyto užstato suma proporcingai sumažinama.
5. 2 straipsnio 2 dalies antroje įtraukoje nurodytas pareiškėjo sąžiningumą garantuojantis užstatas grąžinamas išduodant licenciją.
5 straipsnis
Valstybės narės teleksu arba faksu perduoda Komisijai šią informaciją:
a) per dvi darbo dienas po licencijų išdavimo - apie kiekius, kuriems buvo išduotos licencijos, nurodydamos datą ir licencijos turėtojo pavardę (pavadinimą) bei adresą;
b) sekančio mėnesio paskutinę darbo dieną - apie kiekius pagal Kombinuotosios prekių nomenklatūros kodus, kurie buvo faktiškai išleisti į laisvą apyvartą kiekvieną mėnesį.
Aukščiau išvardinta informacija turi būti perduota tuo pačiu būdu, tačiau atskirai nuo informacijos, susijusios su kitomis paraiškomis dėl importo licencijų ryžių sektoriuje.
6 straipsnis
Reglamento (EEB) Nr. 3719/88 33 straipsnio 5 dalis taikoma.
7 straipsnis
Reglamentas (EEB) Nr. 2942/73 panaikinamas.
8 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. sausio 31 d.

Labels: 3
17
18